Fis-7 ta' Diċembru l-Kunsill approva direttiva li tagħti effett legali lil ftehim bejn is-sħab soċjali tal-UE fis-settur marittimu. Bħala riżultat tal-ftehim mas-sħab soċjali, l-emendi għall-Konvenzjoni dwar ix-Xogħol Marittimu li saru fl-2014 jistgħu jiġu inkorporati fil-liġi tal-UE. Il-President tal-Kunsill, is-Sur Jevgeni Ossinovski, Ministru għas-Saħħa u x-Xogħol tal-Estonja, qal: "Dan huwa pass importanti 'l quddiem għat-titjib tal-kondizzjonijiet tax-xogħol tal-baħħara u eżempju eċċellenti ta' djalogu soċjali settorjali li rnexxa. Illum żgurajna li l-baħħara ser ikunu protetti aħjar fl-UE kollha, speċjalment f'każijiet ta' abbandun. F'dawn iż-żminijiet, ħadd ma għandu jkun abbandunat mingħajr ma jkun jista' jirritorna lejn daru." L-objettiv tal-ftehim huwa li jiġu protetti d-drittijiet tal-baħħara f'każ ta' abbandun; il-ftehim jipprovdi wkoll kumpens għal talbiet kuntrattwali f'każ ta' mewt jew diżabbiltà fit-tul ta' baħħara minħabba korriment, mard jew periklu fuq il-post tax-xogħol. Il-baħħara għadhom jiffaċċaw abbandun mingħajr ħlas, jitħallew barra għal żmien twil mingħajr aċċess għal provvisti regolari ta' ikel, kura medika u mingħajr kwalunkwe mezz biex jirritornaw lejn djarhom. Grazzi għall-inkorporazzjoni tal-ftehim fil-liġi tal-UE, il-baħħara ser ikunu koperti minn sistema ta' sigurtà finanzjarja obbligatorja. Din ser tiggarantixxi l-mezzi tas-sussistenza tagħhom u ritorn sikur fi djarhom. Il-Konvenzjoni dwar ix-Xogħol Marittimu (MLC) kienet adottata fl-2006. Din il-Konvenzjoni ġiet inkorporata fil-liġi tal-UE bid-Direttiva tal-Kunsill 2009/13/KE li timplimenta l-ftehim bejn l-Assoċjazzjonijiet tas-Sidien tal-Bastimenti tal-Komunità Ewropea (ECSA) u l-Federazzjoni Ewropea tal-Ħaddiema tat-Trasport (ETF). Fl-2016, din tal-aħħar emendat il-ftehim oriġinali tagħhom. Konsegwentement il-Kummissjoni bagħtet id-direttiva proposta sabiex id-Direttiva 2009/13/KE u d-direttiva ta' infurzar dwar ir-responsabbiltajiet tal-Istati tal-bandiera jiġu allinjati mal-emendi tal-2014 għall-MLC. Passi li jmiss Id-direttiva ser tiġi adottata formalment waqt sessjoni li jmiss tal-Kunsill. Direttiva ġdida Din ir-riżorsa bħalissa hi disponibbli biss bil-lingwa jew il-lingwi li ġejjin: Id-Direttiva tal-Kunsill 2009/13/KE Din ir-riżorsa bħalissa hi disponibbli biss bil-lingwa jew il-lingwi li ġejjin: Id-Direttiva tal-Kunsill 2013/54/KE Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa